Louis & Lise se Wie is ek: Waarom ooreet ek myself?
JY LEES NOU Louis & Lise se Wie is ek: Waarom ooreet ek myself?
LISE VRA: Ons het laas week oor anoreksie en bulimie gesels. Vandag wil ek praat oor die ooreet-verskynsel. As anoreksie en bulimie met beheer te doen het, wat is die redes dat iemand hom/haar ooreet?
LISE: Wat is die verskil tussen mense wat gewoon te veel eet en mense wat aan ‘n ooreet-versteuring ly? Is dit waar dat mense eet om ‘n leemte te vul, soos Oprah sê?
LOUIS: Mense wat regtig diagnoseerbaar is met ooreet, het `n voedselverslawing. Hulle gebruik kos om hulle emosies te verwerk en stres te hanteer en is in die meeste gevalle oorgewig. Dit kom bv. algemeen voor by pasiënte wat seksueel gemolesteer is. Baie van die persone beleef skuldgevoelens, voel ontoereikend en het `n swak selfbeeld. Die ooreetsessies lei tot verdere skuldgevoelens en verswakking van hulle selfbeeld. Dit is vir hierdie pasiënte net so moeilik om `n diëet te volg as vir `n anoreksiese persoon om weer te begin eet. In hierdie voorbeeld gaan dit beslis daaroor om ‘n leemte te vul of sielkundige oorsaak te probeer verwerk.
LISE: Moet ‘n mens regtig na ‘n sielkundige gaan vir hulp om gewig te verloor? Wat as dit net ‘n mediese probleem is en nie ‘n ooreet-versteuring nie?
LOUIS: My raad sou wees om by jou huisdokter te begin. Enige huisdokter sal jou ondersoek en na alle mediese redes kyk. ‘n Huisdokter behoort jou na ‘n psigiater of ‘n kliniese sielkundige te verwys as ‘n ooreet-versteuring vermoed word. Maar dit werk ook andersom: as jy ‘n afspraak by ‘n sielkundige maak, behoort die sielkundige jou na die regte mediese spesialiste te verwys.